राकेश शर्मा ' राजदीप '/उदयपुर. आमजन को मतदान के प्रति जागरूक करने और सोशल मीडिया पर फेक न्यूज से सावचेत रहने के प्रयोजन से राजस्थान पत्रिका की ओर से शनिवार को दूध तलाई पर नुक्कड़ नाटक कार्यक्रम हुआ। शहर के युवा रंगकर्मियों ने लघु नाटक के जरिए आगामी चुनाव के मद्देनजर आमजन को वोट का महत्व बताते हुए सोशल माडिया पर भ्रामक खबरों (फेक न्यूज) के प्रति सजग रहने का संदेश दिया। नाटक के मूल तत्व से इस बात महत्ता भी समझाई गई कि पिछले कुछ वर्षों से मोबाइल और इंटरनेट की तकनीकी क्रांति के कारण सूचना तंत्र और प्रचार-प्रसार के तौर-तरीके बदल गए हैं। एेसे में देश-दुनिया की अच्छी-बुरी घटनाएं वायरल होकर सैकड़ों से लाखों तक पलक झपकते पहुंच जाती है।